Lizandra Winter op Toer
Januarie 01, 2020
“Hoop en Geloof in die onsienlike...
Winter leer ons die waarde van goeie vrugte dra...”
Dit is die lirieke waarmee Lizandra Winter haar vertoning open saam met haar man, Ryhno, op kitaar. Op die 20ste Desember het hulle kom kuier hier tydens Lizandra se toer by die pragtige Restaurant en Kuns Gallery, Seeplaas in Grootbrak en was ons baie opgewonde om dit by te kon woon.
Dis ‘n relatiewe klein gehoor wat ondersteun vanaand en ek kan nie help om terug te dink aan ‘n praatjie wat ek eentyds bygewoon het waar daar toe net 3 gaste opgedaag het nie... Nou ja, 3 of 3000 - die idee is om getrou te bly!
Die gehoor het hulle baie geniet en was ons beslis bederf met uitstekende vertolkings van eie skeppings asook bekende 'covers', waarvan Leonard Cohen se 'Hallelujah' en Bruce Springsteen se 'Dancing in the Dark', persoonlike gunstelinge was.
Jy sal Lizandra Winter dalk ken na 'n optrede wat jy onlangs bygewoon het of na die bekendstelling van die treffende verwerking van Christa Steyn se liedjie : ‘Ek wil vir jou’, (‘n bevonkte duet saam met Joshua na die Reën). Dalk weet jy van haar deur haar liedjie: 'Fluister' wat ook die tema lied van die bekende afrikaanse film Vir Altyd is?
Hoe dit ook al strek is Lizandra hoogs begaafd en trek sy inspirasie uit die waarheid, werklike stories, vriende en gebeurtenisse...kwessies waaroor sy baie sterk voel. Sy sing nie sommer net nie, maar gee en staan op met haar helder stem vir iets veel groter as net ‘n mooi liedjie vir die verhoog.
Tydens die optrede raak ek weggevoer deur haar stem en dink aan hoe baie van ons besig is om te wag. Ons wag vir iets groots om te gebeur voordat ons besluit om te begin gee en te begin lewe. Miskien wag ons vir ons skip om in te kom? Dalk wag ons vir toestemming of selfs net aanvaarding?...
In werklikheid het ons reeds alles wat ons nodig het en is die vraag eerder hoe ons getrouheid daarmee gaan lyk... Ons gewag kan ons hele lewe opsluk sou ons dit toelaat. Dit val my meteens by dat Lizandra se hart en stem losgemaak is van daardie gedagte en dat sy reeds die tree begin gee het wat dit bevestig. Dit het my baie geraak.
'Trane-Dans' is 'n besonderse liedjie wat geïnspireer is deur Lizandra se vriendin, 'n passievolle danser wat haar been/ledemaat verloor het: ..."Gee oor aan hoop..." tref die liriek.
Een baie spesiale liedjie is 'Afrika Grond' wat die luisteraar bemoedig om haat te begrawe.
Ons begrawe soms mekaar in plaas van die haat tussen ons.
'n Liedjie wat nie tydens die optrede gesing was nie, maar wel op haar album (DIE BEGIN) te hoor is, is die liedjie 'Kleurblind'.... Sjoe, ek hou baie daarvan... en voel dat baie van ons nodig het om terug te kom na daardie hart toe. 'n Hart wat nie 'n ander op sy baadjie takseer nie en dat ons daarna sal streef om met nuwe oë na mekaar te kyk.
Lizandra se werk is vol belofte en ek sien baie uit na al die mooi dinge wat die toekoms vir haar in sy palm hou. Dankie vir 'n besondere aand en dat julle ons saamgenooi het!!!
Volg gerus Lizandra Winter se facebook bladsy (https://www.facebook.com/lizandrawinter/) en bly op hoogte met haar toer/optredes.
Geskryf deur iskra
Redigering: Mary Quite Contrary